Mumbai News In Hindi : Stayed in a coma for 23 days, her husband was scared to see her face, so far 22 surgeries are taught today - smiling is the biggest strength | 23 दिन कोमा में रहीं, हाेश में आईं तो पति चेहरा देखकर डर गए; 22 सर्जरी हुईं, अब मुस्कुराना सिखाती हैं - Dainik Bhaskar
Stayed in a coma for 23 days, her husband was scared to see her face, so far 22 surgeries are taught today smiling is the biggest strength
भास्कर खास / 23 दिन कोमा में रहीं, हाेश में आईं तो पति चेहरा देखकर डर गए; 22 सर्जरी हुईं, अब मुस्कुराना सिखाती हैं
निधि की किताब अनब्रोकन: द ब्रसेल्स टेरर अटैक सर्वाइवर।
ब्रसेल्स हमले में पीड़ा का प्रतीक बनीं जेट एयरवेज की निधि चाफेकर की ‘अनब्रोकन’ कहानी
निधि अब मोटिवेशनल स्पीकर हैं, बेल्जियम ने उन्हें गॉड मदर का खिताब दिया है
Feb 17, 2020, 03:21 PM IST
मुंबई. 22 मार्च 2016। जगह-बेल्जियम की राजधानी ब्रसेल्स का हवाई अड्डा। उस दिन यहां हुए आतंकी हमले में 35 लोगों की जान गई थी। धमाके के वक्त वहीं मौजूद जेट एयरवेज की फ्लाइट अटेंडेंट निधि खुराना चाफेकर गंभीर रूप से घायल हो गई थीं। भय और पीड़ा में डूबी उनकी तस्वीर दुनियाभर के मीडिया में हमले की भयावहता का प्रतीक बन गई। हमले के बाद वे 23 दिन कोमा में रहीं और अब तक 22 सर्जरी से गुजर चुकी हैं। कुछ और सर्जरी अब भी बाकी हैं। निधि ने अपनी आपबीती और दुख से उबरने की संघर्ष यात्रा एक किताब ‘अनब्रोकन’ में लिखी है, जो हाल ही में रिलीज हुई है। आज निधि जीवन से निराश लोगों को जिंदगी का खूबसूरत पक्ष दिखाती हैं।
उन्हें मोटिवेशनल स्पीकर के रूप में जाना जाता है। बेल्जियम ने निधि को गॉड मदर का खिताब दिया है। हादसे के बाद जब वे कोमा से उबरीं तो डॉक्टर ने कहा था-निधि सिर्फ इसलिए जिंदा है, क्योंकि वह जिंदा रहना चाहती थी। धमाके से उनकेे पैर का जॉइंट खत्म हो गया था। जगह-जगह चमड़ी जल गई थी। पूरे शरीर में मेटल के 49 और कांच के अनगिनत टुकड़े धंसे हुए थे। 13 अप्रैल को बैसाखी के दिन उन्हें होश आया। जब पति को बुलाया गया, तो वे निधि को देखकर इतना डर गए कि तुरंत कमरे से बाहर चले गए। कई दिनों तक निधि को भी आईना नहीं दिखाया गया। फिर जिस दिन उन्होंने अपना चेहरा आईने में देखा तो वे खुद भी डर गईं। वे बताती हैं कि उस दिन मुझे लगा था कि बच्चे शर्म करेंगे कि उनकी मां कैसी हो गई है। मेरा जॉब भी अब नहीं रहेगा। मैं 25% जल गई थी। मैं गहरी निराशा में थी, बावजूद इसके मुझे जिंदा रहना था। वक्त ने मुझे सिखाया कि खूबसूरत दिखने के लिए सिर्फ चेहरे पर मुस्कान और मन में साहस होना चाहिए...मैं वही कर रही हूं।’